《青玉案（守岁）》
宋代·薛泳

一盘消夜江南果。吃果看书只清坐。罪过梅花料理我。

一年心事，半生牢落，尽向今宵过。

此身本是山中个。才出山来便希差。手种青松应是大。缚茅深处，抱琴归去，又是明年话。

作者简介：薛泳，字沂叔，一字叔似，海宁（今属浙江）人。尝从赵师秀学诗。后久客江湖，濒老归乡。事见《阆风集》卷一○《刘士元诗序》、《深雪偶谈》。